  Туспуктэм: Григорий Фомин Наталия Сильвестрова 2023-тӥ арын Удмуртиын гурт возёс пудоез но тылобурдоез элькун возьматон улсын «Детский ринг» II улосвылкуспо вожвылъяськон ортчоз. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Вожвылъяськон 17-тӥ оштолэзьысен 31-тӥ куартолэзёзь ортчоз. Ужрадэ Россиын улӥсь 5-18 аресъем пиналъёс но быдэ вуымтэсо пыриськыны быгато. Со понна гурт возёс пудо (сюро таза пудо, сюро векчи пудо, парсьёс, валъёс, дуно куо пӧйшуръёс) яке тылобурдо сярысь 120 секундъем видео снимать кароно.    Озьы ик «Онлайн признание» номинация луоз. Отчы пыриськон понна «ВКонтакте» мерлыко вотэсысь баме пост но видеоролик поттоно, одно ик #ДетскийРингУдмуртия2023 хештег пуктоно. Вожвылъяськонлэн куронъёсыныз пыр-почгес тодматскыны чӧлсконпусъя луоз. Вормисьёсты пӧсьтолэзе Agro.pro адӟытонын данъялозы. Тодэ вайытом, 2021-тӥ арын «Детский ринг» вожвылъяськонэ сизьым улосвылъёсысь 126 нылпиос пыриськизы. Удмуртиысь Ижкарысь, Можгаысь но 17 ёросъёсысь нылпиос ужъёссэс келязы. Тегъёс: гуртвозёс вожвылъяськон нылпиос Удмуртия Россия  